**Csongrád Város Polgármesterétől**

Száma: Fjl/465-1/2023

Témafelelős: Varga Júlia

**ELŐTERJESZTÉS**

**Csongrád Városi Önkormányzat Képviselő-testületének**

**2023. május 25-i ülésére**

**Tárgy:** Csongrád Város Településrendezési eszközeinek a 451. sz. főút tervezett megerősítése és új kerékpárút szakaszok megvalósításához szükséges módosítása

**Tisztelt Képviselő-testület!**

A NIF Nemzeti Infrastruktúra Fejlesztő Zrt. (átalakulást követően: Építési és Közlekedési Minisztérium Útépítési Beruházások Támogatásáért Felelős Helyettes Államtitkárság) közbeszerzési eljárás eredményeként szerződést kötött az UVATERV Zrt.-vel „A 451 sz. főút Kiskunfélegyháza-Szentes közötti szakasz fejlesztésére. A korábban elkészült burkolat-megerősítési tervek tervkorszerűségi felülvizsgálata és átdolgozása, valamint kiegészítése, Gátér elkerülő tanulmányterv – döntéselőkészítő tanulmány” tárgyában.

Az Építési és Közlekedési Minisztérium Útépítési Beruházások Támogatásáért Felelős Helyettes Államtitkárság és az UVATERV Zrt. között megkötött Tervezési Szerződéses Megállapodás szerint abban az esetben, ha a települések érvényben lévő településrendezési tervei nem egyeznek a tervezési feladat tartalmával, az UVATERV Zrt.-nek gondoskodnia kell a rendezési tervek szükség szerinti módosításáról, valamint az ezzel kapcsolatos költségek viseléséről.

Az UVATERV Zrt. előzetes vizsgálatában megállapította, hogy a 451. sz. főút fejlesztése projekten belül, a Csongrád elkerülő megvalósításához a településrendezési eszközök módosítása szükséges.

Tekintettel arra, hogy a projekt nemzetgazdasági szempontból kiemelt ügy a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (a továbbiakban: Korm. rendelet) 68. § (1) és (2) bekezdései szerinti egyeztetési szabályok alkalmazandók a településrendezési eszközök egyszerűsített eljárásban történő módosítására.

Az eljárás megindítására a településrendezési szerződés megkötését követően kerülhet sor. Az ezzel kapcsolatos költségek viselését az UVATERV Zrt vállalta.

Indítványozom a határozati javaslat elfogadását.

Előterjesztés melléklete: Főépítész és településtervező feljegyzése Csongrád Város településrendezési eszközeinek egyszerűsített eljárásban történő módosításához

**Határozati javaslat**

Csongrád Városi Önkormányzat Képviselő-testülete megtárgyalta a „Csongrád Város Településrendezési eszközeinek a 451. sz. főút tervezett megerősítése és új kerékpárút szakaszok megvalósításához szükséges módosítása ” tárgyú előterjesztést és az alábbi döntést hozza:

1. A fejlesztés megvalósulása érdekében hozzájárul a településrendezési eszközök módosításához és felhatalmazza a Polgármestert a településrendezési szerződés aláírására.
2. A településrendezési eszközök módosításának egyeztetése egyszerűsített eljárásban történik.
3. A településrendezési eszközök módosítása megalapozó és alátámasztó munkarészeként a 419/2021. (VII. 15.) Korm. rendelet 7. §. (7) b.) pontja alapján a Tervező és a városi Főépítész által meghatározott feljegyzésben a kizárólag releváns munkarészek elkészítésével egyetért.

Határidő: azonnal

Felelős: Bedő Tamás polgármester

A határozatról értesítést kap:

1. Képviselő-testület tagjai
2. Fejlesztési és üzemeltetési iroda
3. Varga Júlia főépítész

Csongrád, 2023. május 17.

Bedő Tamás

polgármester

Tisztelt Képviselő-testület!

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet (a továbbiakban: Korm. rendelet) 7. §-a alapján Csongrád Város településrendezési eszközeinek módosításához készülő megalapozó vizsgálat és alátámasztó javaslat készítésével kapcsolatban, a településrendezési feladat mértékét tekintve, a következőket határozzuk meg, illetve nyilatkozzuk:

FŐÉPÍTÉSZ ÉS TELEPÜLÉSTERVEZŐ FELJEGYZÉSE

CSONGRÁD VÁROS

TELEPÜLÉSRENDEZÉSI ESZKÖZEINEK EGYSZERŰSÍTETT ELJÁRÁSBAN TÖRTÉNŐ MÓDOSÍTÁSÁHOZ

Jelen feljegyzés a Korm. rendelet 7. § (7) bekezdés b) pont előírás felhatalmazása alapján készült.

Csongrád Városi Önkormányzat Képviselő-testületének Csongrád Város 239/2022. (XII.15.) határozatával jóváhagyott településszerkezeti tervének és a Helyi Építési Szabályzatáról és Szabályozási Tervéről szóló 47/2022. (XII.16.) önkormányzati rendeletének módosításához a megalapozó vizsgálat és alátámasztó javaslat elkészítésével kapcsolatban, a településrendezési feladat méretét tekintve, a következőket nyilatkozzuk:

A megalapozó vizsgálat és alátámasztó javaslat a következő fejezeteket tartalmazza:

1. Tervezési terület és a kapcsolódó tervezési terület
2. Tervezési feladat
3. Vizsgálat és javaslat
4. Településszerkezeti tervi összefüggés
5. Hész módosítási igény
6. Szabályozási tervi érintettség
7. Tájrendezés
8. Zöldfelületi rendszer
9. Közlekedési javaslat
10. Közművesítés és hírközlés
11. Épített környezet védelme, örökségvédelem
12. Környezeti hatások
13. Területrendezési tervekkel való összhang vizsgálata

A fel nem sorolt alfejezeteket nem szükséges elkészíteni.

A Korm. rendelet 7. § (8) bekezdés alapján a feljegyzésben szereplő tartalom a tervezés során csak a tervezési feladat változása vagy a tervezési terület csökkenése miatt csökkenthető, ugyanakkor a Korm. rendelet 7. § (2) bekezdésben foglalt követelmények teljesülése érdekében, a tervező által a feljegyzés módosítása nélkül kiegészíthető.

Kelt: 2023. május 17.

Varga Júlia sk. Koszorú Lajos sk.

főépítész vezető településtervező

TT/1 01-1346